钦定古今图书集成/明伦汇编/氏族典/第122卷 > 陈规
## 钦定古今图书集成/明伦汇编/氏族典/第122卷 > 陈规

按《宋史陈规传》：“规字元则，密州安丘人，中明法科。靖
康末，金人入侵，杀镇海军节度使刘延庆，其徒祝进、
王在去为盗，犯随、郢、复等州。规为安陆令，以勤王兵
赴汴，至蔡州，道梗而还。会祝进攻德安府，守弃城遁父老请规摄守事，规连战败之。建炎元年，除直龙图
阁，知德安府。李孝义、张世以步骑数万薄城阳，称受”
诏招。规登城视其营垒，曰：“此诈也。”亟为备。夜半，孝义
兵围城，遂大败之。与群盗杨进相持十八日，进技穷，
以百人自卫，抵濠上求和。规出城与交臂语，进感之，
折箭为誓而去。董平引众窥城，大破之。升秘阁修撰，
寻除德安府、复州、汉阳军镇抚使，赐三品服，俄升徽
猷阁待制。李横围城，造天桥填濠，鼓噪临城。规帅军
民御之，炮伤足，神色不变。围急粮尽，出家财劳军，士
气益振。会濠桥陷，规以六十人持火枪自西门出，焚
天桥，以火牛助之，须臾皆尽，横拔砦去。升徽猷阁直
学士，诏赴行在，改显谟阁直学士，徙知池州、沿江安
抚使，迁龙图阁直学士，改知庐州。寻又召赴行在，以
疾辞，提举江州太平观，复起知德安府。坐失察吏职，
镌两官。金人归河南地，改知顺昌府。葺城壁，招流亡，
立保伍。会刘锜领兵赴京，留守过郡境，规出迎，坐未
定，传金人已入京城，即告锜“城中有粟数万斛，勉同
为死守计。”相与登城区画，分命诸将守四门，且明斥
候，募土人乡导间谍，布设粗毕，金游骑已薄城矣。既
至，规躬擐甲胄，与锜巡城督战，用神臂弓射之，稍引
退。复以步兵邀击，溺于河者甚众。金人告急于兀术，
兀术自将铁浮屠军三千游击。规与锜行城，勉激诸
将军殊死斗，斩获无算。兀术宵遁。锜奏功，诏褒谕之。
迁枢密直学士。规至顺昌，即广籴粟麦实仓廪，会计
议司移粟赴河上，移知庐州兼淮西安抚。既至，疾作。
有旨修郡城，规在告，吏抱文书入卧内，规力疾起，语
毕而卒，年七十。赠右正议大夫。有《攻守方略》传于世。
规端毅寡言笑，然待人和易，以忠义自许。尤好振施，
家无赢财。乾道八年，追封忠利侯，后加封“智敏。”